डेंगू से निपटने के लिए सीएम केजरीवाल की अनोखी मुहिम, कहा- अपने 10 दोस्तों को फोन करके कहें कि...  
डेंगू से निपटने के लिए सीएम केजरीवाल की अनोखी मुहिम
कहा- अपने 10 दोस्तों को फोन कर अपने घर की जांच करने के लिए कहें
कहा- जांचें कहीं घर में डेंगू का लार्वा तो नहीं पनप रहा है
मुख्यमंत्री अरविंद केजरीवाल (Arvind Kejriwal) ने लोगों से अपील की कि वे अपने 10 दोस्तों को फोन कर उनसे यह जांच करने को कहें कि कहीं उनके घर में डेंगू का लार्वा पनप तो नहीं रहा है. केजरीवाल ने '10 हफ्ते 10 बजे 10 मिनट' के अभियान के तहत लोगों से यह अपील की है. उन्होंने ट्वीट किया, 'आज, 10 मिनट तक अपने घर की जांच करने के बाद, मैंने अपने 10 दोस्तों को फोन किया और उन्हें उनके घरों की जांच करने को प्रेरित किया. इस बार हमें डेंगू को मात देनी ही होगी. #दिल्लीकेचैंपियन ट्विटर पर साझा की गई वीडियो में केजरीवाल अपने घर की जांच करते दिख रहे हैं.
सीएम केजरीवाल ने लोगों से व्हाटस्एप पर भी यह संदेश भेजने को कहा है. वहीं दिल्ली के मंत्री गोपाल राय ने कहा कि मुख्यमंत्री ने लोगों से अपील की है कि वे अपने दोस्तों से घरों की जांच करने की अपील करें. राय ने ट्वीट किया, 'एक और रविवार, और अपने घर में डेंगू के लार्वा की जांच करने का एक और दिन. लेकिन इस बार, मैंने एक और कदम उठाया. मैंने अपने 10 दोस्तों को फोन किया और उनसे उनके घर की जांच अच्छे से करने की अपील की.'
उनके सहकर्मी राजेन्द्र पाल गौतम ने भी मच्छर-प्रजनन के खिलाफ एक उपाय के रूप में पानी के बर्तन की सफाई करते हुए उनकी तस्वीरें ट्वीट कीं. इस साल सात सितम्बर तक डेंगू के 122 मामले सामने आए हैं, जिनमें से 30 इसी महीने सामने आए. 52 मामले अगस्त में सामने आए थे.
दक्षिणी दिल्ली नगर निगम (एसडीएमसी) द्वारा दर्ज रिकॉर्ड के अनुसार पिछले साल डेंगू के 2,798 मामले सामने आए थे और इससे चार लोगों की जान चली गई थी.